b'\n_START_ARTICLE_\nBoriss \xc5\xa0apo\xc5\xa1nikov\n_START_SECTION_\nBiograafia\n_START_PARAGRAPH_\nBoriss \xc5\xa0apo\xc5\xa1nikov s\xc3\xbcndis Zlatousti linnas Uuralites. Ta \xc3\xb5ppis aastatel 1901\xe2\x80\x931903 Moskva s\xc3\xb5jakoolis, mille l\xc3\xb5petamisel anti talle leitnandi auaste. Seej\xc3\xa4rel oli ta 1907. aastani Turkenstani 1. jalav\xc3\xa4ediivi kompanii\xc3\xbclem Ta\xc5\xa1kendis._NEWLINE_Aastatel 1907\xe2\x80\x931910 \xc3\xb5ppis ta Nikolai Kindralstaabi Akadeemias, mille l\xc3\xb5petamisel sai ta staabikapteni auastme. Seej\xc3\xa4rel j\xc3\xa4tkas ta teenistust Ta\xc5\xa1kendis. 1912. aastal suunati t\xc3\xa4nap\xc3\xa4eva L\xc3\xb5una-Poola aladel asuvasse Cz\xc4\x99stochowasse 14. ratsav\xc3\xa4ediviisi._NEWLINE_1914. aastal puhkenud ilmas\xc3\xb5jas v\xc3\xb5ttis ta osa lahingutest, n\xc3\xa4idates end heast k\xc3\xbcljest taktikalistes k\xc3\xbcsimustes. Sama aasta oktoobris sai peast haavata, mist\xc3\xb5ttu saadeti haiglasse taastuma. 1915. aasta jaanuarist kuni novembrini oli 12. armee luure\xc3\xbcksuse \xc3\xbclema adjutant. 1915. aasta novembrist kuni 1916. aasta maini teenis \xc5\xa0apo\xc5\xa1nikov Kasakate brigaadi staabi\xc3\xbclemana._NEWLINE_1917. aasta septembris \xc3\xbclendati \xc5\xa0apo\xc5\xa1nikov polkovnikuks ning m\xc3\xa4\xc3\xa4rati Megreeli 17. grenaderir\xc3\xbcgemendi komand\xc3\xb6riks. Vahetult novembris valiti ta Kaukaasia grenaderidiviisi \xc3\xbclemaks. 1918. aasta jaanuarist m\xc3\xa4rtsini viibis tervislikel p\xc3\xb5hjustel haiglas._NEWLINE_M\xc3\xa4rtsis 1918 demobiliseeriti. 22. mail 1918 astus ta Punaarmeesse, v\xc3\xb5ttes osa ka Vene kodus\xc3\xb5jast. 1927 kuni 1929 ilmus \xc5\xa0apo\xc5\xa1nikovi s\xc3\xb5jandusteoreetiline kolmeosaline raamatute sari "Armee aju" (originaalis \xd0\x9c\xd0\xbe\xd0\xb7\xd0\xb3 \xd0\xb0\xd1\x80\xd0\xbc\xd0\xb8\xd0\xb8), mis \xc3\xa4ratas Stalini t\xc3\xa4helepanu ning mis oli aastaid ajateenijatele kohustuslikus korras lugemiseks._NEWLINE_5. maist 1928 kuni varasuveni 1931 ja 11. maist 1937 kuni 19. augustini 1940 oli Boriss \xc5\xa0apo\xc5\xa1nikov T\xc3\xb6\xc3\xb6liste ja Talupoegade Punaarmee Staabi \xc3\xbclem._NEWLINE_7. mail 1940 anti \xc5\xa0apo\xc5\xa1nikovile \xc3\xbches Grigori Kuliku ja Semjon Timo\xc5\xa1enkoga NSV Liidu marssali auaste. Tervislike probleemide t\xc3\xb5ttu eemaldati ta kindralstaabi \xc3\xbclema positsioonilt ning m\xc3\xa4\xc3\xa4rati NSV Liidu Rahvakaitsekomisariaadi rahvakomissari aset\xc3\xa4itjaks kindlust\xc3\xb6\xc3\xb6de alal._NEWLINE_Kui Saksa Riik r\xc3\xbcndas 22. juunil 1941 NSV Liitu, siis m\xc3\xa4\xc3\xa4rati \xc5\xa0apo\xc5\xa1nikov j\xc3\xa4rgmisest p\xc3\xa4evast Evakueerimise Rahvakomissariaadi n\xc3\xb5ukogu liikmeks. Selles ametis oli ta 16. juulini 1941. 10. juulist oli ta Stavka liige. 29. juulist 1941 kuni 11. maini 1942 Punaarmee Kindralstaabi \xc3\xbclem. Sel positsioonil kavandas ta N\xc3\xb5ukogude Liidu ofensiivi talvel 1941/1942. P\xc3\xa4rast Punaarmee \xc3\xbcle\xc3\xbcldist ebaedu ja kolossaalseid kaotusi Kert\xc5\xa1i v\xc3\xa4inal asendati Aleksandr Vassilevskiga._NEWLINE_1942. aasta maist kuni 1943. aasta juunini oli Rahvakaitsekomissariaadi rahvakomissari aset\xc3\xa4itja. P\xc3\xa4rast seda aga Voro\xc5\xa1ilovi-nimelise Kindralstaabi S\xc3\xb5jav\xc3\xa4eakadeemia rektor._NEWLINE_Raske haiguse tagaj\xc3\xa4rjel suri ta 1945. aasta m\xc3\xa4rtsis. Tema tuhk on maetud Punasele v\xc3\xa4ljakule Kremli m\xc3\xbc\xc3\xbcri \xc3\xa4\xc3\xa4rde.\n_START_SECTION_\nIsiklikku\n_START_PARAGRAPH_\nTal oli naine Maria ja poeg Igor.'